Mboweni ingesweer as minister van finansiesTito Mboweni, minister van finansies (Foto: ANA) Tito Mboweni, voormalige president van die Reserwebank, is Dinsdag ingesweer as die nuwe minister van finansies ná Nhlanhla Nene se bedanking. Nene het Dinsdagoggend sy bedankingsbrief by pres. Cyril Ramaphosa ingedien nadat hy voor die Staatskapingskommissie beken het dat hy herhaaldelik met die Gupta-familie vergader het. Ramaphosa het gesê dit is ŉ teken van Nene se integriteit dat hy aangebied het om te bedank. Nene was van mening dat die onthullings met sy werk as minister van finansies sou inmeng. Mboweni is in 1999 as goewerneur van die Reserwebank aangestel en hy was 10 jaar lank in dié amp. Ná hy by Tuynhuis ingesweer is, het Ramaphosa sy blad geskud en geskerts: “Jy kan nou gereed maak vir jou eerste kabinetsvergadering môreoggend (Woensdag).”